Mitjançant el Decret 70/1994, de 22 de març, es van desplegar les directrius bàsiques que sobre la regulació de les federacions esportives catalanes preveia la Llei 8/1988, de 7 de d'abril, de l'esport, i es van establir les normes reglamentàries que en regulen el règim i el funcionament intern.
Posteriorment, mitjançant la Llei 8/1999, de 30 de juliol, es va reformar, entre d'altres, la Llei 8/1988, de 7 d'abril i, en concret, pel que fa a la constitució de les federacions esportives catalanes, es va establir, a més d'incloure-hi associacions o clubs esportius i d'agrupacions esportives, incloure-hi altres entitats privades sense afany de lucre que entre llurs finalitats socials inclouen el foment i la pràctica de l'activitat física i esportiva, motiu pel qual es fa necessari adequar la regulació anterior a les noves prescripcions de la normativa legal.
La Llei 8/1988, de 7 d'abril, de l'esport, i la posterior Llei 8/1999, de 30 de juliol, de la jurisdicció esportiva i de modificació de les lleis 8/1988, de l'esport, i 11/1984, de creació de l'organisme autònom Institut Nacional d'Educació Física de Catalunya, van ser objecte, juntament amb la Llei 9/1999, de 30 de juliol, de suport a les seleccions catalanes, de refosa en un text únic, aprovat pel Decret legislatiu 1/2000, de 31 de juliol.
Així mateix, l'experiència assolida d'ençà de la publicació del Decret 70/1994, de 22 de març, aconsella la modificació d'alguns aspectes relatius a la determinació dels representants de les entitats que configuren les assemblees generals federatives i de la seva acreditació, per tal d'aclarir i facilitar el funcionament intern de les federacions esportives catalanes.
Per tot això i d'acord amb el dictamen de la Comissió Jurídica Assessora, a proposta del conseller primer, i d'acord amb el Govern,
Es modifica l'article 1.2 del Decret 70/1994, de 22 de març, pel qual es regulen les federacions esportives catalanes, que queda redactat de la manera següent:
"Les federacions esportives catalanes estan constituïdes bàsicament per associacions o clubs esportius, agrupacions esportives i altres entitats privades sense afany de lucre que entre llurs finalitats socials inclouen el foment i la pràctica de l'activitat física i esportiva, i constituïdes també, si escau, per esportistes, tècnics o tècniques, jutges, jutgesses o arbitres o altres representants de persones físiques, d'acord amb els estatuts de la federació catalana corresponent".
Es modifica l'article 24 del Decret 70/1994, de 22 de març, que queda redactat de la manera següent:
"L'assemblea general és l'òrgan superior de govern i representació de la federació, constituït amb criteris de representació democràtica, i els seus acords són vinculants per a tots els seus membres afiliats i adherits.
"Són membres afiliats els clubs o associacions esportius, les agrupacions esportives i altres entitats privades sense afany de lucre que entre llurs finalitats socials inclouen el foment i la pràctica de l'activitat física i esportiva, inscrits o adscrites, segons correspongui, al Registre d'entitats esportives de la Generalitat de Catalunya, que, havent sol·licitat la seva afiliació, compleixin tots els requisits federatius adients.
"Són membres adherits els clubs o associacions esportius, les agrupacions esportives i altres entitats privades sense afany de lucre que, havent sol·licitat la seva afiliació a la federació, es trobin en tràmit d'inscripció o adscripció al Registre d'entitats esportives de la Generalitat de Catalunya o pendents de complir els requisits federatius necessaris per ser considerats membres de ple dret dins l'ens federatiu.
"Aquests hauran de figurar inscrits o adscrits administrativament o complir els requisits federatius en un termini màxim d'un any; en cas contrari, perdran la seva qualitat d'adherits.
Si assoleixen la condició d'afiliats dins el termini fixat, el temps en què hagin tingut la qualitat d'adherits computarà a l'efecte de l'antiguitat per poder ser considerats membres de l'assemblea general.
"Les seccions esportives de les entitats lucratives o d'empreses de serveis esportius legalment constituïdes seran, en tot cas, membres adherits quan estiguin adscrites al Registre d'entitats esportives de la Generalitat".
Es modifica l'article 25.b) del Decret 70/1994, de 22 de març, que queda redactat de la manera següent:
"Els clubs o associacions esportius, les agrupacions esportives i les altres entitats privades sense ànim de lucre, amb una antiguitat d'afiliació mínima d'un any natural.
La seva representació recaurà en el president o presidenta o en la persona que estatutàriament el o la substitueixi, sempre que, qui ocupi el càrrec representatiu, consti registrat durant el mandat en vigor en el registre públic on es trobi inscrita l'entitat.
En cas que manqui la inscripció registral esmentada o que no es trobi en vigor el mandat corresponent, la condició de president o presidenta o de persona que el o la substitueix estatutàriament, caldrà acreditar-la mitjançant instrument notarial".
Es modifica l'article 48 del Decret 70/1994, de 22 de març, que queda redactat de la manera següent:
"L'acte de votacions serà controlat per la junta electoral i, si escau, també pels interventors designats pels candidats, que aixecaran acta una vegada acabada la votació i el recompte.
"No seran admesos els vots per correu ni per delegació, i pel que fa a la representació de les entitats incloses en el cens electoral, es tindrà en compte la regulació prevista a l'article 25.b)".
Barcelona, 26 de juliol de 2005